吳中田婦歎
作者：蘇軾
朝代：宋

paragraphs: 今年粳稻熟苦遲，庶見霜風來幾時。
霜風來時雨如瀉，杷頭出菌鐮生衣。
眼枯淚盡雨不盡，忍見黄穗卧青泥。
茅苫一月隴上宿，天晴穫稻隨車歸。
汗流肩頳載入市，價賤乞與如糠粞。
賣牛納稅拆屋炊，慮淺不及明年饑。
官今要錢不要米，西北萬里招羌兒。
龔黄滿朝人更苦，不如却作河伯婦。